પાકિસ્તાની લશ્કરમાં ઉચ્ચ સ્થાને બેઠેલા પંજાબ, સિંધ અને પખ્તુનના સામંતવાદી અધિકારીઓ પણ સાનમાં સમજી ગયા છે કે ‘ભૂખા ઓર નંગા લડેગા ક્યા? ’. આ પરિસ્થિતિમાંથી મુક્ત થવા ઇમરાન ભીખનો કટોરો લઇને સાઉદી અરેબિયા, ચીન, અમેરિકાથી માંડીને ઇન્ટરનેશનલ મોનિટરી ફંડ સામે સહાયની અરજ કરી રહ્યા છે ત્યારે ભારત સામે લડવાની પાકિસ્તાનની કોઈ તાકાત નથી અને માટે જ પાકિસ્તાન સંવાદની વાતો કરી રહ્યું છે, પરંતુ ‘મિયાં પડ્યા છતાં ટંગડી ઊંચી’ના સિદ્ધાંતને અનુસરીને ભારતની સરહદે સતત ગોળીબાર કરતું રહે છે, જેથી ત્રાસવાદી તત્ત્વોની ઘૂસણખોરી ભારતમાં થઈ શકે અને ભારતમાં ત્રાસવાદી મોડ્યુલ્સ અને સ્લીપર સેલને એક્ટિવેટ કરી શકાય.